సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
థర్డ్ వన్డే ఎలా జరుగుతుందో చూస్తాం
గుజరాత్‌లోని రాజ్‌కోట్‌లో భారత్ - దక్షిణ ఆఫ్రికాల మధ్య జరగనున్న మూడో వన్డే క్రికెట్ మ్యాచ్‌ని అడ్డుకుని తీరుతాం అంటున్నాడు హార్థిక్ పటేల్.
TNN | Updated:
Oct 16, 2015, 09:08PM IST
గుజరాత్‌లోని రాజ్‌కోట్‌లో భారత్ - దక్షిణ ఆఫ్రికాల మధ్య జరగనున్న మూడో వన్డే క్రికెట్ మ్యాచ్‌ని అడ్డుకుని తీరుతాం అంటున్నాడు ఆ రాష్ట్రంలో పటేల్ సామాజిక వర్గానికి రిజర్వేషన్ కోసం పోరాటం సాగిస్తున్న హార్థిక్ పటేల్. ఈనెల 18న మ్యాచ్ జరగనున్న నేపథ్యంలో రాజ్‌కోట్ స్టేడియంకి వెళ్లే రహదారులన్ని బ్లాక్ చేస్తామని ప్రకటించాడు హార్థిక్ పటేల్. నిరసన సెగ తప్పదని ముందే ఊహించిన సౌరాష్ట్ర క్రికెట్ అసోసియేషన్ పటేల్ సామాజికవర్గానికి టికెట్స్ విక్రయించకపోగా.. మ్యాచ్ సక్రమంగా నిర్వహించేందుకు సహకరించాల్సిందిగా విజ్ఞప్తి చేసింది. అయితే పటేల్ వర్గం వారికి టికెట్స్ విక్రయించనందున స్టేడియం బయటే తాళ్లతో చుట్టూచేరి మ్యాచ్‌ని అడ్డుకునేందుకు తమ వర్గీయులు సిద్ధంగా వున్నారని హార్థిక్ స్పష్టంచేశాడు. హార్థిక్ హెచ్చరికల నేపథ్యంలో రాజ్‌కోట్‌లో మ్యాచ్ జరిగే రోజు భారీ ఎత్తున రక్షణ బలగాలని మోహరించడం ద్వారా మ్యాచ్‌కి అవాంతరాలు ఎదురవకుండా వుండేందుకు ఏర్పాట్లు చేస్తోంది ప్రభుత్వం. మ్యాచ్ జరిగే సమయంలో మూడు మానవరహిత విమానాలతోపాటు 90 సీసీటీవీ కెమెరాల సహాయంతో నిరంతర పర్యవేక్షణ వుంటుందని ఓ పోలీసు ఉన్నతాధికారి తెలిపారు. ఇదిలావుంటే, ఇంకా అమ్ముడుపోకుండా మిగిలిపోయిన టికెట్లు చాలానే వున్నప్పటికీ టికెట్లన్నీ అమ్ముడుపోయాయని సౌరాష్ట్ర క్రికెట్ అసోసియేషన్ చెప్పడం వెనుక ఆంతర్యం ఏంటో చెప్పాలని డిమాండ్ చేశాడు హార్థిక్.